text: Skal du flytte hjemmefra? Tjek TV SYDs nye serie
  28 juli 2017 kl. 11.10
  Har du fået plads på drømmestudiet eller vil du bare væk fra hjembyen? TV SYD har premiere på en ny serie, der handler om at flytte hjemmefra.
  Hvad er en rawplugs, kan jeg tørretumble mit tøj og hvordan får jeg venner i min nye by?
  I TV SYDs nye program 'Flyttekassen' kigger vores to værter Mathilde og Frederik på, hvordan det er at flytte hjemmefra.
  De to værter tager forskellige emner op, som man skal til at have styr på, inden man siger farvel til far og mor. Blandt andet hvor mange penge man skal lægge til side til mad om måneden, og hvordan man får styr på både det sociale liv og tøjvask.
  Frederik og Mathilde deler også erfaringer fra deres eget liv.
  - Lige den der med selvangivelsen, den har jeg nok ikke haft så godt styr på, da jeg flyttede hjemme fra, siger Frederik Juul, der er 22 år gammel og har boet ude i 3 år.
  Den anden vært, Mathilde Eriksen, er 20 år gammel og skal til at flytte hjemmefra efter sommerferien. Hun har taget tilløb med et højskoleophold.
   - Jeg tog på højskole for at prøve at bo hjemmefra, men samtidig var det mere trygt end at bo selv fra første dag, forklarer hun.
  
  Alle ni afsnit af 'Flyttekassen' kan ses når som helst på TV SYDs Youtube-kanal.
  